## Predsjednik Vlade Crne Gore Duško Marković

## Obraćanje na svečanosti isporuke helikopterā Bell 412 EPI Vojsci Crne Gore

## Vojni aerodrom Glolubovci, 10. septembar 2018.

Dame i gospodo,

Poštovani pripadnici Vojske Crne Gore i predstavnici diplomatskog kora,

Uvaženi predstavnici medija,

Okupilo nas je još jedno ispunjeno obećanje koje smo dali građanima i partnerima!

Podsjetiću da smo prilikom pristupanja NATO-u saopštili da ćemo u društvu najmoćnijih i najrazvijenijih – biti odgovorna članica i jačati sposobnosti naše Vojske u skladu sa potrebama kolektivne bezbjednosti. Svjesni smo da upravo takvim pristupom nedvosmisleno pokazujemo odgovornost prema komforu i bezbjednosti naših građana, ali i investitora, turista i svih koji iz bilo kog razloga posjete Crnu Goru.

Današnja prilika svojevrsna je potvrda takvog opredjeljenja, i utoliko je veće zadovoljstvo prisustvovati svečanosti povodom nabavke modernih vazduhoplova marke BELL 412, u koje smo uložili 30 miliona eura.

Helikopteri i njihova posada, osim definisanih vojnih i odbrambenih zadataka, biće angažovani u misijama traganja i spašavanja, kao i za razne vrste medicinskih evakuacija. Pomoću njih unaprijediće se kapaciteti za reagovanje u vanrednim situacijama, kao i nivo bezbjednosti turista koji borave u Crnoj Gori.

Dakle, uložili smo u sebe i sigurnost naših građana.

Poštovani prijatelji,

Naši dometi u domenu vanjske politike nijesu proizvod političke pragmatičnosti, već vizije današnje Crne Gore usmjerene na stabilnost i prosperitet njenih građana. Iza naših rezultata stoje predan rad i posvećenost dugoročnom državnom opredjeljenju razvijene i demokratske zemlje, oslonjene na zapadne civilizacijske vrijednosti.

Prošlo je samo nešto više od godinu, od kada smo postali članica saveza najmoćnijih i najrazvijenijih država svijeta, a prednosti članstva su brojne i vidljive svakom pojedincu.

I evo šta su rezultati našeg evroatlantskog članstva.

Ekonomskom rastu u 2017. godini od 4,3%, i rastu u prvoj polovini 2018. godine, značajno je doprinio rast stranih direktnih investicija. A njihov priliv samo iz zemalja članica NATO u prvih 6 mjeseci ove godine povećan je 2,5 puta u odnosu na isti period prošle godine.

Od trenutka ulaska u NATO porastao je i broj turista iz zemalja članica, i to prema podacima Nacionalne turističke organizacije za oko 25% u poređenju sa istim periodom prethodne godine.

Dakle, nema bolje prilike od ove, da onima koji su sumnjali i sputavali naše evroatlantsko opredjeljenje – još jednom pokažemo koliko nijesu bili u pravu. Raspršila se i demagogija o basnoslovnim ciframa koštanja članstva, kao i ona o NATO bazama. A uz njih i ona o potencijalnim sukobima u okviru ovog sistema vrijednosti.

Realnost koju danas živimo, a to je zaštita državne suverenosti i cjelovitosti crnogorske teritorije koju garantuju najmoćnije i najrazvijenije zemlje današnjice, uz porast stranih investicija i broja turista iz istih tih zemlja – našeg građanina ne košta ni čitav jedan euro.

Za trošak od 70 centi po glavi stanovnika godišnje, pokazali smo svijetu da je Crna Gora sigurna investiciona i turistička destinacija. A sigurnost i bezbjednost, više investicija i turista – za naše građane znače bolja radna mjesta, bolji plasman proizvoda i dugoročno bolji kvalitet života.

Stoga mi, dame i gospodo, ostaje da posadi novih helikoptera, oficirima Vojske koja uspješno ispunjava NATO standarde, poželim slobodno i vedro nebo, i što manje intervencija u vanrednim situacijama.

Hvala na pažnji!